**Саопштење за јавност**

Најава вајарске радионице за децу у Археолошком парку „СтаПАРК“

Поштовани,

Обавештавамо вас да ће у суботу, 6. августа 2022. године, у Археолошком парку „СтаПАРК“ у Стапарској бањи бити организована прва вајарска радионица за децу под називом “Глина у неолиту” а посвећена је изради и обради неолитске керамике.

Радионица ће бити реализована у два термина: у 16.00 и у 18.00 часова, а садржај радионице је намењен деци узраста од 5 до 12 година. Концепт рада је прилагођен за групу од максимално 10 учесника тако да је неопходно извршити претходну пријаву. Пријава се врши телефоном на број 031 500 555 или лично у Туристичко-информативном центру Туристичке организације Ужице, улица Димитрија Туцовића 52, у четвртак (4.8.2022) и петак (5.8.2022), од 08 до 15 часова .

 Улаз у Археолошки парк СтаПАРК, учешће у радионици и материјал за рад су бесплатни.

Вајарска радионица “Глина у неолиту” је прва у низу радионица које ће бити организоване за посетиоце различитих узраста у у Археолошком парку „СтаПАРК“. Реч је о анимацијским програмима који су наменски осмишљени да дочарају живот и рад неолитског човека: израда и обрада неолитске керамике, обрада костију, обраде коже, израда и обрада оруђа и оружја у неолиту, неолитска кухиња, археологија за децу и израда куће од блата.

Анимацијски програми ће бити организовани суботом о чему ће јавност бити благовремено обавештавана.

\*\*\*

Археолошки парк „СтаПАРК“ је отворен за посете петком, суботом и недељом, од 15 до 20 часова. Улаз и обилазак неолитког насеља у пратњи водича су бесплатни. Вођени обилазак подразумева причање приче о неолиту, условима живота и рада у овом периоду, карактеристикама привређивања и обилазак неолитских кућа са сценама које приказују припремање хране у периоду неолита, израду керамике, религијску сцену у неолиту, обраду коже и израде оруђа. Обилазак подразумева обилазак полуземунице и постављених пећи за печење керамике на отвореном и завршава се у интерпретацијском центру са сувенирницом.

Очекујемо вас.

Туристичка организација Ужица